"sapperlot... che ferm tabac"
Eran u èn las poetessas ed ils auturs rumantschs tuts kiffers? ¨

Da David Truttmann

Per quest numer da las punts cun il titel fitg original da "ferm tabac" avain nus supplitgà al enconuschent criticaster da litteratura rumantscha, a signur Romedi Arpagaus, da prender sut la marella la chanzun fitg populara da Men Rauch cun il titel "ferm tabac". Surtut en il milieu dals chatschaders - ils cervolatinologs - è quella chanzun daventada fitg populara. E quai che il litterat Romedi Arpagaus ha chattà tranter las rimas da Men Rauch fa star be stut. Nus ans avain però permess da publitgar l'intervista cun Romedi Arpagaus en furma pli simpla (experts en memia cumplitgads) e pli curta (experts han la tendenza da discurrer memia ditg).
David Truttmann ha discurri cun Romedi Arpagaus

Punts: La chanzun da Men Rauch "term tabac" e daventada magari populara, surtut en Engiadina. Pertge?
Romedi Arpagaus: Ella tematisescha in tema tabuisà.

Tgenin?
Il tema "kiffar", ni fimar erva, ni fabritgar in furn, ni trüllar ina guga, ni far ina pipa - sco che ils giuvens d'ozendi dian.

Ma co? Pertge avess quella chanzun da tematisar il tema "kiffar"?
Tut simpel. Il schluppet simbolisescha en questa p0esia la "guga"! Barba Peider na porta betg sin ses givè in schluppet, mabain ina super lunga "trülla". Perquai va el era "girond" per il mund enturn. En la litteratura e "girar" in cler segn che il protagonist ha si in tango, ch'el è sturn sco ina müla.

Sche tge rolla gioga lura II diavel en questa chanzun?
Bain cler, il diavel è l'instanza morala u meglier ditg la polizia che vuless strair or da maun al protagonist - en quest cas a signur barba Peider - la ominusa tüta. Il diavel n'è betg uschè tup. E tuttina dumonda el auzond il det-mussader: "Che portast tü sün teis güve?" - sco sch'el vuless dir: ''Aiaiaiaiaiaiaiaiaiai, noss barba Peider ha kiffà puspè ina giada!"

Ma pertge na taglia signur barba Peider betg la corda? Pertge na mitscha el betg da la uscheditga polizia?
Tactica, tactica! EI sa numnadamain che ses "schluppet" cuntegna "muniziun" - da quella che bitta enturn ils vivs ed ils morts. Perquai "porscha" el al diavel la pipa.

E tge fa il diavel?
Tge fa il diavel, tge fa il diavel! EI tira a tut pudair vi da l'erva sontga da "S-chanf". U ditg culs pleds da Men Rauch: EI (il diavel, rem. da la red.) "tira e tira cun daletg vi da la chonna". Dal rest, er quai è ina finezza da l'autur. EI discurra dad ina "chonna" - in pled fitg sumegliant a "chanf" u "cannabis".

E tge capita cun il diavel, suenter che quel ha prendì trais tratgas?
Tge capita cun il diavel, ufff! Schurnalists fan schon dumondas pli pluffras sco las muntanellas. Has ti insumma legì la poesia da Men Rauch? Il diavel fa ina "perlada culs pais amunt sco in margnac". E pertge? L'erva era enorm buna!

Men Rauch ha oramai prendì per mauns iI tema"kiffar" – co statti vairamain cun tschels auturs rumantschs e las autras poetessas rumantschas?
Ha (ria da tut cor)! Ina cunter dumonda: Tgi da quellas poetessas e da quels auturs na fimava e na fima betg sez erva? Faschain in excurs en la litteratura mundiala. Tge han ils scienziads chattà en la pipa da William Shakespeare, ha? Nagut auter che restanzas da mariuana! Gea, mariuana! E divers scienziads èn da l'avis che era Goethe haja savì scriver il "Pugn" e Schiller il "Tell" be sut l'influenza da ...

Ma, signur Romedi, Vus na manegiais bain betg serius tut las pretaisas?
Serius per dal bun! Pertge crajas ti che l'enconuschent autur rumantsch Giacun Hasper Muoth aveva num uschia - Giacun Hasch-per Muoth? Il pseudonim e evidentischem! Ma ussa giain a trüllar in stortin, ni a far ina pipa cun l'erva che jau hai cultivà en mes iert!